L'Eliana reconeix els premis al rendiment acadèmic del curs 2022/2023
05 de desembre de 2023

L'Ajuntament de l'Eliana va celebrar el divendres passat, 1 de desembre, l'acte de reconeixement dels premis extraordinaris al rendiment acadèmic. Un total de 16 alumnes elianers i elianeres de primària i secundària han obtingut aquest guardó que atorga la Conselleria d'Educació, Universitats i Ocupació per les seues qualificacions, amb una mitjana de 10, en el curs 2022/2023.

Per això l'alcalde, Salva Torrent, acompanyat de l'edil d'Educació, Eva Santafé, van rebre a l'alumnat juntament amb els seus familiars a la Sala de Plens. Enguany, com a Ciutat Educadora, el lema de l'Eliana és ‘la cultura, font de creació i aprenentatges’, i en aquest marc s'ha celebrat aquest acte per a reconéixer el talent i l'esforç dels i les estudiants, tant de centres privats, concertats com públics de la localitat.

En primària, del col·legi públic El Garbí han rebut el premi Juan Caballero, Malena Corredor i Neus Sáez; de l’Olivera, Manuel Benítez i Pablo Jaimes, i del Virgen del Carmen, les alumnes Marta Barea, Nicoletta Malavia i Noah Morcillo. Per part seua, del col·legi IALE han sigut reconegudes Carla García, Sofía Luzón i Marina Sanz, mentre que de l’Helios han sigut Alicia del Saz, Noelia Giménez i Vega Redondo. En Secundària i d'aquest mateix centre ha destacat Martina Darder i, finalment i en aquest mateix nivell educatiu, del Novaschool Rivas-Luna la guardonada ha sigut Penélope Sáez.

Torrent ha felicitat personalment l'alumnat elianer i els seus familiars pel seu esforç i els resultats acadèmics obtinguts. ‘L'Eliana vol posar en valor aquests resultats que confirmen que l'educació és un vector de transformació social i de millora de la vida de la ciutadania’, ha destacat.